Okresná prokuratúra Košice II 
Mojmírova 5, 040 46 Košice 1 	

Sp. zn. : 3 Pv 224/12/8803	Košice II, 2.7.2012
EEČ : 2-64-167-2012

U Z N E S E N I E

Trestná vec:	obvinený XXXXX  
Prečin:	Výtržníctvo podľa § 364 odsek 1 písmeno a Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Košice II
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	povolanie: kuchár

	V trestnej veci vedenej za prečin výtržníctva podľa § 364 ods. 1 písm. a) Trestného zákona, ktorého sa mal dopustiť XXXXX na tom skutkovom základe, že v Košiciach, na ul. Dneperskej, dňa 28.10.2011 v čase okolo 23.00 hod., na zastávke električky pod vplyvom alkoholu fyzicky napadol XXXXX tak, že ho stojac bez vyzvania pred svojimi kamarátmi päsťou udrel do tváre, v dôsledku čoho poškodený spadol na zem, pričom poškodenému XXXXX, trvale bytom XXXXX, okr. XXXXX, poranenia a ani škodu nespôsobil. 
Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
Z priloženého spisového materialu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Uzneseniami povereného príslušníka Okresného riaditeľstva PZ XXXXX -Nad jazerom, sp. zn. ORP-XXXXX-KE-2012 zo dňa 20.03.2012 bolo podľa § 199 ods. 1 Trestného poriadku začaté trestné stíhanie a zo dňa 21.03.2012 bolo podľa § 206 ods. 1 Trestného poriadku XXXXX vznesené obvinenie za prečin výtržníctva podľa § 364 ods. 1 písm. a) Trestného zákona pre skutok, že v Košiciach, na ul. Dneperskej, dňa 28.10.2011 v čase okolo 23.00 hod., na zastávke električky pod vplyvom alkoholu fyzicky napadol XXXXX tak, že ho stojac bez vyzvania pred svojimi kamarátmi päsťou udrel do tváre, v dôsledku čoho poškodený spadol na zem, pričom poškodenému XXXXX, trvale bytom XXXXX, okr. XXXXX, poranenia a ani škodu nespôsobil.  

Obvinený XXXXX spáchanie zisteného skutkového stavu priznal v plnom rozsahu a svoje konanie zapríčinené pod vplyvom alkoholu úprimne ľutuje. Kamaráti mu aj jeho bezdôvodný útok vyčítali, preto sa  aj poškodenému hneď ospravedlnil. 

Priznanie obvineného korešponduje aj s výpoveďami poškodeného XXXXX a svedkov XXXXX, XXXXX, XXXXX a XXXXX. 

Po poučení podľa ustanovení § 216 Trestného poriadku dňa 28.05.2012 obvinený XXXXX dal výslovný súhlas, aby prokurátor po skončení vyšetrovania predmetné trestné stíhanie vedené proti jeho osobe podmienečne zastavil.
	
	 Obvinený XXXXX z miesta bydliska nie je bližšie charakterizovaný, je bez pracovného pomeru. Doposiaľ nebol súdne trestaný a ani postihnutý v priestupkovom konaní. 

Podľa § 216 ods. 2 Trestného poriadku bola obvinenému XXXXX určená skúšobná doba v trvaní 12 mesiacov, ktorá začína plynúť právoplatnosťou tohto rozhodnutia. 

Podľa § 217 ods. 1 Trestného poriadku, ak obvinený v priebehu skúšobnej doby povedie riadny život, prokurátor rozhodne, že sa obvinený osvedčil. Inak rozhodne, a to aj počas skúšobnej doby, že sa v trestnom stíhaní pokračuje. 

S poukazom na všetky uvedené skutočnosti, keďže horná hranica predmetného trestného činu neprevyšuje 5 rokov, obvinený  dal výslovný súhlas na podmienečné zastavenie trestného stíhania, k trestnému činu sa priznal a jeho spáchanie oľutoval, považujem toto rozhodnutie podľa § 216 Trestného poriadku o podmienečnom zastavení trestného stíhania za dostačujúce a dôvodné a mám za to, že využitie odklonu v trestnom konaní formou podmienečného zastavenia trestného stíhania bude mať na obvineného pozitívny motivačný stimul k vyvarovaniu sa podobných excesov z riadneho života v budúcnosti.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Kamil Lehotský
prokurátor